Gift of the Givers op pad na TurkyeDie situasie in Kahramanmaras, Turkye. (Foto: OZAN KOSE / AFP) Die humanitêre noodlenigingsgroep Gift of the Givers stuur Dinsdag soek-en-reddingspanne en medici met spesialistoerusting vanaf Suid-Afrika na Turkye om hulp te verleen ná die verwoestende aardbewings in dié land en Sirië. Die dodetal het teen vanoggend op meer as 4 300 gestaan en sal na verwagting in die komende dae steeds skerp styg. Dr. Imtiaz Sooliman, direkteur van Gift of the Givers, sê die organisasie het die Turkse ambassadeur en konsul-generaal in Suid-Afrika reeds persoonlik ontmoet. Die organisasie het ook met Turkish Airlines vergader en die lugredery het ingestem om alle oordragvlugte van Suid-Afrika na Istanbul te fasiliteer. Die lugredery sal Gift of the Givers se spanne van daar af tot in Gaziantep vlieg, waar die grootste nood is. Die span bestaan tans uit 60 lede en sal later tot 100 verhoog word, sê Sooliman. Met hul aankoms in Turkye sal die organisasie verdere kos, komberse en medisyne aankoop en versprei soos nodig. Pres. Cyril Ramaphosa het intussen sy waardering teenoor Gift of the Givers vir hul hulp te kenne gegee én namens Suid-Afrika sy medelye met die slagoffers betuig. “Ons nasie en regering is diep bedroef oor die ondenkbare lewensverlies in Turkye en Sirië en die groot skade aan sosiale en ekonomiese infrastruktuur wat die twee regerings en bevolkings nou in die gesig staar.” Maroela Media het vroeër berig die eerste aardbewing van 7,8 het vroeg Maandagoggend getref. Dit is gevolg deur verskeie naskokke en nog ŉ kragtige aardbewing van 7,7 later die middag. Die grootste verwoesting het naby die aardbewing se episentrum tussen Kahramanmaras en Gaziantep plaasgevind. Die aardbewing het om 04:17 plaaslike tyd op ŉ diepte van ongeveer 17,9 km plaasgevind met ŉ naskok van 6,7 wat sowat 15 minute later gevolg het. Die Wêreldgesondheidsorganisasie (WGO) waarsku dat die dodetal tot meer as 20 000 kan styg.